## La Fira Trovam comença una edició centrada en la internacionalització i la reconstrucció

*** La 13a edició proposa una completa programació per a convertir-se de nou en el nexe del sector musical
* La Fira Valenciana de la Música se celebra fins al 15 de novembre en diferents espais de Castelló de la Plana**

La Fira Valenciana de la Música Trovam inaugura a Castelló de la Plana la seua tretzena edició, centrada en la internacionalització i la reconstrucció del sector de la música de la Comunitat Valenciana.

Esta fira, que té lloc entre el dijous 13 i el dissabte 15 de novembre, està impulsada per la Valencian Music Association (VAM!) i possible gràcies al suport principal de l’Institut Valencià de Cultura i la col·laboració de l’ajuntament de la capital castellonenca i la Diputació de Castelló.

La Fira Trovam s’ha inaugurat amb la presentació del director general de l’Institut Valencià de Cultura, Álvaro López-Jamar; el segon tinent alcalde de l’Ajuntament de Castelló de la Plana, Vicent Sales; i del director de la Fira Trovam, Armand Llàcer, que han conversat sobre l’impuls a la música que proporcionen esdeveniments sectorials com el Trovam.

La Fira acollirà activitats per als agents del sector i més de 50 concerts fins dissabte que ve 15 de novembre. El centre neuràlgic del Trovam es troba en l’Auditori de la capital de la Plana Alta. No obstant això, la música també sonarà en altres escenaris de la localitat com el Teatre Principal i les sales La Bohemia i Terra.

Al llarg de la jornada del dijous tenen lloc les primeres taules redones. En estes es tracten els dos temes principals de la Fira d’enguany: el caràcter resilient de les indústries creatives davant de la dana de 2024 i, d’altra banda, les estratègies d’internacionalització de la música valenciana.

Així mateix, la programació del dijous inclou una conversa amb Nach, una de les màximes figures del rap espanyol amb més de trenta anys de trajectòria. Els professionals inscrits també poden assistir a una trobada de fotògrafs de concerts, tallers pràctics sobre tècniques de producció musical en viu i una sessió sobre el funcionament de les gires de concerts.

A més, cal destacar la presència de l’alumnat del Trovam +, projecte formatiu de la fira amb la col·laboració de Live Nation, la Universitat Complutense de Madrid i la Universitat de Barcelona. Gràcies a esta iniciativa, els estudiants poden conéixer les experiències de The Spanish Wave, oficina d’internacionalització de Live Nation, i de les Cases de la Música de Catalunya. D’altra banda, s’impartixen classes magistrals sobre *management* i gestió de grans recintes.

Durant el primer dia del Trovam també se celebren tretze actuacions musicals en l’Auditori de Castelló. Així, el duo format per Rita Payés i Lucía Fumero estrenarà el seu nou espectacle sobre les taules de la sala Simfònica. Igualment, el públic podrà gaudir de propostes de folk com Jorge Gumbau, L’Arannà o Urbàlia Rurana; cançó d’autor amb Pau Alabajos; *jazz* amb María Gil; flamenc amb Carolina Fernández ‘La Chispa’; mestissatge amb Bèrnia i La Fulla; i músiques urbanes i electrònica amb David Bay, Fades, Farmar i KYR4.

A més, en esta edició es tornen a celebrar ‘Les Converses del Trovam’, un format interessant de conversa distesa amb artistes i que enguany comptarà amb el raper Nach juntament amb la periodista cultural Thaïs Peñalver i amb Sergio Sastre, músic de Miss Caffeina, juntament amb Marta Fullera, periodista radiofònica en Onda Cero.

La Fira Valenciana de la Música Trovam està impulsada per la Valencian Music Association (VAM!) i és possible gràcies al suport principal de l’Institut Valencià de Cultura (Generalitat) i la col·laboració de l’Ajuntament de Castelló. A més, compta amb la participació de la Diputació de Castelló; l’Institut Nacional de les Arts Escèniques i la Música i la Direcció General d’Indústries Culturals (Ministeri de Cultura); Turisme Comunitat Valenciana; la Societat d’Artistes, Intèrprets o Executants (AIE); la Federació de la Música d’Espanya (Es Música); l’Associació de Representants Tècnics de l’Espectacle (ART); Radio 3 (RNE); Onda Cero i À Punt Mèdia.

Fecha: 13/11/2025